Nemzeti Élelmiszerlánc-biztonsági Hivatal
[bookmark: _Toc0]Szüret után is alkalmazható három növényvédő szer az amerikai szőlőkabóca ellen
A Nemzeti Élelmiszerlánc-biztonsági Hivatal (Nébih) három növényvédő szer – Decis Forte, Klartan 24 EW, Oroganic – engedélyokiratát módosította, így azok a szüretet követően, egészen a vesszőérettség (BBCH 91) stádiumáig felhasználhatóak a szőlőben. A kiterjesztések célja, hogy a korai érésű szőlőkben is legyen lehetőség a károsító elleni további védekezésre. Az Oroganic készítmény kis kiszerelésben kiskerti felhasználók számára is elérhető és ökológiai termesztésben is engedélyezett.
A három készítmény egyaránt alkalmas a kártevő lárvái és imágói elleni védekezésre, kontakt hatásmechanizmussal. A készítmények felhasználása során továbbra is kiemelten fontos az engedélyokiratban szereplő előírások betartása, különös tekintettel az élelmezés-egészségügyi várakozási időre. Az élelmezésegészségügyi várakozási idő az utolsó növényvédelmi kezelés és a betakarítás között eltelt időt jelöli, amely a fogyasztók biztonságát szolgálja. A betakarítást követően ugyanis megváltoznak a terményt érő hatások, aminek következtében a szermaradékok bomlás dinamikája megváltozhat. Korai szüret esetén nem garantálható, hogy a növényvédő szermaradékok biztonságos szintre csökkennek, azért a várakozási idő betartása minden esetben kiemelten fontos.
A várakozási idő számítása az utolsó permetezés befejezése után kezdődik. Ha például egy készítmény élelmezés-egészségügyi várakozási ideje hét nap, és a permetezést július 10-én 10 órakor fejeztük be, akkor a termést legkorábban július 17-én 10 órától szabad betakarítani. Ugyanazon növényvédő szerrel végzett újabb, másik időpontban végzett permetezés esetén a várakozási időt mindig az utolsó kezelés időpontjától kell újraszámolni. Amennyiben több növényvédő szert egyszerre, tankkeverékként juttatjuk ki, akkor minden esetben a leghosszabb élelmezés-egészségügyi várakozási időt szükséges figyelembe venni. Több növényvédő szeres kezelés esetén ugyanazon a kultúrán eltérő időpontokban, a termények csak akkor betakaríthatók, ha a kijutatott növényvédő szerek élelmezés-egészségügyi várakozási ideje közül mindegyik lejárt.
Fontos, hogy az engedélyokiratokban előírt munkaegészségügyi várakozási időket a szüret előtt, alatt és után egyaránt maradéktalanul be kell tartani. 
Az alkalmazható növényvédő szerek listája az alábbi linken elérhető: https://portal.nebih.gov.hu/documents/10182/1504431079/Engedelyezett+rovarolo+szerek.pdf

